**ΑΓΙΑ ΣΟΦΙΑ**

**ΠΙΣΤΗ - ΕΛΠΙΔΑ - ΑΓΑΠΗ**.

**17 ΣΕΠΤΕΜΒΡΙΟΥ** .

Η **Αγία Σοφία**, και οι θυγατέρες της ,**Πίστη, Αγάπη και Ελπίδα**, ζούσαν στην **Ρώμη** στα χρόνια του δυσεβούς **αυτοκράτορα Ανδριανού**,**117μ.Χ. - 138μ.Χ.**

Τόσο η Σοφία, η οποία έμεινε **πολύ νέα χήρα**, όσο και τα παιδιά της διακρίνονταν για την ενάρετη ζωή τους, την σωφροσύνη και τα ψυχικά τους χαρίσματα.

Ο επιστάτης της πόλεως όμως που ονομάζονταν, **Αντίοχος,** κατήγγειλε την μητέρα και τις κόρες της στον αυτοκράτορα, ο οποίος κυνηγούσε με μανία τους χριστιανούς και οδηγήθηκαν στο δικαστήριο.

Εκει, παίρνοντας δύναμη από τα λόγια του Σωτήρα μας, ότι **δεν πρέπει να φοβόμαστε** **αυτούς που μπορούν να σκοτώσουν το σώμα αλλά δεν μπορούν να πειράξουν την ψυχή μας,** στάθηκαν με θάρρος και παρά τις κολακείες και τις απειλές δεν αρνήθηκαν τον μόνο αληθινό Θεό, τον Κύριο μας Ιησού Χριστό.

Ο Δικαστής, για να κάμψει το φρόνημα τους, αρχίζει να βασανίζει ξεχωριστά την κάθε μία τους.

**Πρώτη ήταν η Πίστη, μόλις δώδεκα χρονών**. Γύμνωσαν την παιδο-μάρτυρα και αφού την δείρανε, έκοψαν τους μαστούς της από τους οποίους αντί για αίμα χύθηκε γάλα. Την ξάπλωσαν σε πυρακτωμένη σχάρα και πυρακτωμένο τηγάνι με πίσσα και λάδι και τέλος απέκοψαν την μακαρία κεφαλή της.

Δεύτερη μαρτύρησε για την αγάπη του Χριστού **η Ελπίδα**, και αυτή με αποκεφαλισμό, αφού πρώτα την μαστίγωσαν και την υπέβαλαν σε μαρτύρια **σε ηλικία μόλις δέκα χρονών**.

Τρίτη στη σειρά η μικρότερη αδελφή **η Αγάπη, μόλις εννέα ετών**, υπέμεινε τα ίδια και χειρότερα μαρτύρια, μαστίγωμα, κρέμασμα, καμίνι. Η θηριωδία όμως δεν σταμάτησε εδώ. Διέταξε ο Δικαστής και κάρφωσαν όλο το σώμα της μάρτυρος με μυτερά καρφιά και τέλος μπροστά στην ακλόνητη πίστη της διέταξε τον αποκεφαλισμό της.

Κατά την διάρκεια των μαρτυρίων πολλοί έβλεπαν λευκοφορεμένους νέους να παραστέκονται στην παιδο-μάρτυρα.

Η ευλογημένη μητέρα, η Σοφία, αφού είδε και την τρίτη θυγατέρα της να παραδίδεται στο μαρτύριο για την αγάπη του Χριστού μας ευχαριστούσε τον Θεό που αξιώθηκε να του προσφέρει τα τρία της παιδιά ως δώρα και στολίδια της αθανάτου Βασιλείας Του.

Τρεις ημέρες μετά την θανάτωση των θυγατέρων της, και αφού φρόντισε για την ταφή τους, η μακαρία μητέρα παρέδωσε και αυτή την ψυχή της στα χέρια του Ζώντος Θεού σκυμμένη πάνω από τα λείψανα των παιδιών της.

Ευσεβείς χριστιανοί ενταφίασαν το ιερό λείψανό της μαζί με τα λείψανα των παιδιών της και καθώς ζούσαν πάνω σε τούτη την γη με ένα φρόνημα και μία ψυχή αφιερωμένη στο Σωτήρα Χριστό έτσι και μετά τον θάνατό συναγάλλονται αιώνια στην Ουράνια Βασιλεία εν Χριστώ Ιησού τω Κυρίω ημών.

.